text: Sidste år regnede musikken væk - i år står den på hedebølge
  24 august 2016 kl. 19.24
  Udsigten til hedebølge torsdag og fredag får smilene frem på Tønder festivalen. 
  Regnstøvlerne og de tykke trøjer kom på overarbejde til sidste års Tønder festival. I år skal  sandalerne og shortsene ud af skabet, for der er udsigt til hedebølge.
  - Det er absolut fantastisk, at solen skinner. Folk er bare nogle større humørbomber, når vejret er godt, siger Mette Nielsen, frivillig på Tønder festival, til TV SYD.
  Den solrige vejrudsigt har også hjulpet på billetsalget.
  - Billetsalget har fået et nyk op de sidste par dage. Det ser rigtig fint ud, siger Kirstine Uhrbrand, administrerende direktør.
  Festivalen har rustet sig til hedebølgen, så publikum får en god oplevelse i stedet for solstik.
  - Vi har købt ekstra vand ind. Derudover så kan vi tage siderne af de store koncerttelte, så der kan komme luft ind, og så kan scenevagterne stå og dele vand ud til publikum, siger Kirstine Uhrbrand.
  Festivalen bliver skudt i gang torsdag ved middagstid, og TV SYD følger dagene tæt både på hjemmesiden og på TV.
  
  